**Fettransplantasjon**

Fettransplantasjon er en relativt ny metode for å gjenskape form etter kirurgi og etter/ved arrdannelser. Fettet blir som regel hentet fra mage, hofte eller lår og blir sprøytet inn i det området som trenger volum. Inngrepet blir som regle gjort i lokalbedøvelse.

**Innledning**

Erfaringsmessig vil ca. 50 - 70% av fettcellene overleve etter at de er flyttet til det nye området. Vi fyller ofte på litt ekstra fett fordi volumet vil bli redusert litt i ettertid av inngrepet. Det kan være behov for flere inngrep for å få nok volum/tilfredsstillende resultat.

Fettvev inneholder stamceller, som kan stimulere vevet omkring seg. Dette kan gi en positiv effekt på arr og stråleskadd hud.

**Henvisning og vurdering**

Fastlegen henviser deg til plastikkirurg, som vurderer henvisningen innen 5 dager. Eventuell ventetid på behandling er det Nasjonale retningslinjer (veileder), sammen med legens individuelle vurdering som vil avgjøre.

**FØR**

**Røyking**

Du må være **røykfri**, det betyr at du **ikke kan røyke/snuse i tre måneder før inngrepet og seks måneder etter.** Dette fordi fettcellene er avhengig av å få ny blodforsyning i det området de er flyttet til. Røyking/bruk av nikotin gir dårligere blodforsyning til det opererte området.

**Faste (fellestekst)**

Før operasjonen må du faste. Det betyr at du ikke kan spise, drikke, eller tygge tyggegummi/drops. Magesekken må være tom for at ikke mat eller væske skal komme over i lungene under narkosen. Det er viktig at du følger instruksjonene om hvordan du skal komme godt forberedt til sykehuset. Dersom du ikke følger regler om faste kan du risikere at vi må utsette operasjonen.

Du skal ikke spise fast føde eller drikke melk i 6 timer før operasjonen. Du kan gjerne drikke klare væsker (vann, saft, juice uten fruktkjøtt, brus, te, kaffe uten melk/fløte) inntil 2 timer før planlagt operasjon. Unngå tyggegummi og sukkertøy i 2 timer før operasjonen. Inntil 1 time før operasjonen kan du svelge medisiner med et glass vann (max 150 ml).

Ved spesielle inngrep kan det være andre rutiner som gjelder. Dette blir du orientert om på sykehuset før operasjonen.

**Kompressjonstøy**

Du må kjøpe kompresjonstøy som medbringes operasjonsdagen. Dette skal gi kompresjon til det området hvor det høstes fett fra. Fås kjøpt hos bandasjist eller i enkelte undertøysforretninger.

**UNDER**

Fettransplantasjon utfører vi som regel i lokal bedøvelse, eventuelt med lett sovemedisin som blir gitt med en sprøyte i en av blodårene dine. Ved større inngrep kan det være aktuelt med narkose.

**ETTER**

Operasjonen gjør vi dagkirurgisk, det betyr at du reiser hjem samme dag.

**Det er helt normalt om du har** noe hevelse de to første døgnene etter inngrepet, og vevet kan kjennes ujevnt og klumpete ut (både der vi har tatt fett fra og der fettet er sprøytet inn) i mange måneder.

Endelig resultat kan vi først bedømme etter 6 måneder.

**Vær oppmerksom**

Alle inngrep kan gi blødning og infeksjon. Dersom du får økende smerter, rødhet og hevelse enten på stedet vi hentet fett eller satte inn fett, bør du kontakte lege.

Fett som ikke overlever kan danne fettcyster, som igjen kan resultere i siving og i verste fall infeksjon i området.

**Lokal tekst:**

**Ved evt. problemer eller spørsmål kan følgende kontaktes**

Inntakskontor mandag til fredag kl 09-00-11-00 / 12.30-1430 Tlf: 72 82 57 20

Fastlege

På kveld/helg/høytid kontaktes legevakt, evt akuttmottak